**Dragi učenici!**

**Prvo vam šaljem točne odgovore na pitanja u interpretaciji pjesme *More* Josipa Pupačića i završnoga ispita koji ste dobili za vježbu.** (Jučer su u dokumentu na kraju ostali i zadatci koje ste rješavali na prethodnom satu i čija sam vam rješenja poslala na početku jučerašnjega dokumenta. Nadam se da ste to shvatili i da niste opet rješavali isto.)

**Provjerite i ispravite svoje odgovore.**

**Nakon toga upoznat ćemo se s administrativno-poslovnim stilom.**

**TOČNI ODGOVORI**

More

Josip Pupačić

1. Lirski subjekt doživljava more vidom i sluhom.

2. Pjesnik s morem razmjenjuje pozdrav.

3. More se penje, veli, sluša, smije se, šuti, kaže, zagrli, sjedi. To je personifikacija.

4. ... i zagrli me more oko vrata / i more i ja i ja s morem zlatom / sjedimo skupa na žalu vrh brijega /

i smijemo se smijemo se moru.

5. Osnovni je motiv u pjesmi more.

6. a) vidne (vizualne) pjesničke slike: ... more gdje se k meni penje (... gledam more zlato, sjedimo skupa

na žalu vrh brijega...)

b) slušne (akustične) pjesničke slike: i slušam more dobrojutro veli, i ono sluša mene ja mu šapćem,

a more sluša sluša pa se smije,

c) dodirne (taktilne) pjesničke slike: zagrli me more oko vrata

7. a) personifikacije: more dobrojutro veli, pa šuti pa se smije, i zagrli me more oko vrata

b) onomatopeje: ja mu šapćem

c) metafore: i more i ja i ja s morem zlatom sjedimo skupa na žalu vrh brijega...

d) asonance: o dobrojutro more kažem tiho / pa opet tiše ponovim mu pozdrav (samoglasnik o)

e) aliteracije: more sluša sluša pa se smije / pa šuti pa se smije pa se penje (suglasnici s, š)

i gledam more gledam more zlato / i gledam more gdje se k meni penje (suglasnik m)

8. Stihovi su slobodni.

9. Pjesnička sloboda očituje se u tome što nema rečeničnih znakova i velikoga slova.

**ZAVRŠNI ISPIT**

**1.** a) Marija Jurić Zagorka (1873. – 1957.), hrvatska književnica i novinarka, provela je svoje djetinjstvo u

Hrvatskom zagorju, zato je i uzela nadimak Zagorka.

b) Među hrvatskim čitateljima veliku popularnost stekli su Zagorkini povijesno-pustolovni romani: Grička

vještica, Kneginja iz Petrinjske ulice, Kći Lotrščaka, Vitez slavonske ravni, Gordana i Tajna Krvavog

mosta.

**2.** Izvuče odijelo ružičaste boje. Tu je i njezina pregača, i Dodolin ogrtač, i svijećnjaci. A tu je i

njezino jedino utočište – Bogorodica u pozlaćenom okviru koja ju je spasila već mnogo puta.

**3.** Ona još uvijek oklijeva. Ni on joj ne ulijeva slijepo pouzdanje iako mu je dosad silno vjerovala.

Htjela je samo nekamo sjesti ili pobjeći od njega.

**4.** a) „Zašto to podnosite?“ upita Divljan.

b) „Vi niste više nalik na onoga“, reče Dodola Divljanu, „kojega sam nekoć poznavala.“

**5.** a) Divljan upita zašto to podnose.

b) Dodola reče Divljanu da više nije nalik na onoga kojega je nekoć poznavala.

**6.**

|  |  |  |  |
| --- | --- | --- | --- |
| na | prijedlog | ne | čestica |
| kraljevske | pridjev | primijeti | glagol |
| nečujno | prilog (načinski) | već | veznik |
| neka | zamjenica (neodređena) | jedna | (glavni) broj |
| stopivši | glagolski prilog prošli | vratašca | imenica |

**7. L I N A**

**U** **općinskoj** sobi za drvenim **stolom** sjedi gradski **sudac** Vidovčak i mrko gleda na **vrata**

**A G N D**

kroz **koja** poput **vala** provaljuje bijesna **svjetina** ne pokoravajući se ni **sudcu** ni propisima.

**8. imperfekt prezent**

a) Šuma i mrak **bivahu** sve gušći, a odasvud kao da **zijevaju** noćne prikaze.

glag. prilog sadašnji perfekt

b) Jedan glas **šapćući** joj **je zapovijedao**.

futur drugi kondicional prvi

c) Ako **se ne budu** nekamo **sklonili**, mogle **bi** ih **napasti** divlje zvijeri.

**9.** Glagol ***zijevaju*** iz a) rečenice u 8. zadatku po predmetu je radnje **neprijelazni**, a po vidu **nesvršeni**.

pokazna osobna neodređena

**10. To** još više u **njoj** probudi **nekakav** strah.

**11.** Iz njegova grla zagrmi (lijep) **najljepši** i (jak) **najjači** glas.

**12.** Divljan **će biti** sretan kad Manduša **bude ozdravila.**

**13.** a) subjekta: ***Kaptol,******Turopolje, plemići***  
b) imenske riječi imenskog predikata: ***slobodnjaci***   
c) imeničkog atributa: ***prihoda***  
d) apozicije: ***općina***  
e) objekta: ***desetinu***

**14.**

|  |  |
| --- | --- |
| REČENICA | VRSTA REČENICE |
| Nije htio pobjeći. | *jednostavna neproširena* |
| Manduša osjeti da je zgrabiše dvije jake ruke i poniješe kroz gužvu u kojoj se sve komešalo. | *višestruko složena* |
| Gledajući tornjeve, dušom joj se razlijegao blagi, topli osjećaj. | *jednostavna proširena* |
| Čini joj se da to nisu zvuci zvona. | *zavisnosložena* |
| Zlato iskri, a drago kamenje pretvara se u zvijezde. | *nezavisnosložena* |

**15. Ostavivši** Rakare, otišao sam na Kaptol.

**16.** Kad se naslonio o zid, / spusti glavu, / a obrve mu se skupiše / kao da su ga snašle teške misli / kojih

se neće moći nikako riješiti.

Višestruko složena rečenica sastoji se od **pet** surečenica.

**17.** atributna surečenica: kojih se neće moći nikako riješiti.

vremenska surečenica: Kad se naslonio o zid,

načinska surečenica: kao da su ga snašle teške misli

**18.** Div-ljan ne-čuj-no u-đe u bije-lu so-bu.

**19.** stanovnik Splita (m. rod): **Splićanin**

posvojni pridjev od imenice Split: **splitski**

**20.** jotacija

**21.** UČITI – učenje, učenik, učenica, učitelj, učiteljica, učionica, udžbenik, naučiti, proučiti, učen...

**22.**  a) zvonik – zvonici sibilarizacija

b) svat – svadba jednačenje po zvučnosti

c) učiteljica – učiteljičin ­­­­­­palatalizacija

d) zelen – zelembać jednačenje po mjestu tvorbe

e) bezub gubljenje suglasnika

**23.** a) sèlo kratkouzlazni

b) spâva dugosilazni

**24.** a) narječje: čakavsko govor: ikavski

b) narječje: kajkavsko govor: ekavski

c) narječje: štokavsko govor: ikavski

**25.** a) Ako ona **bude htjela**, bit će tvoja žena.

b) Mi **bismo** morali krenuti što prije.

c) Stavio je **preda** nj hranu.

d) Nije mogao očekivati pomoć **ni od koga.**

e) Divljan uđe **s** mačem u ruci.

**Na današnjem ćemo satu upoznati obilježja administrativno-poslovnoga stila.**

**Prvo pogledajte videolekciju na sljedećoj poveznici:**

[**https://youtu.be/i3RT755E8Xg**](https://youtu.be/i3RT755E8Xg)

**Nakon gledanja videolekcije prepišite u bilježnice plan ploče.**

**ADMINISTRATIVNO-POSLOVNI STIL**

**– obilježja:**

– ustaljene riječi i izrazi

– jednoznačnost

– jasnoća

– objektivnost

– točnost i preciznost

– neosobni oblici

– stilski neobilježen red riječi

– književni/standardni jezi

**– uporaba:**

a) zakonski tekstovi (ustav, zakoni, pravilnici, uredbe, statuti, odluke, rješenja)

b) poslovni tekstovi (službeni dopisi, ugovori, potvrde, računi, narudžbe, uplatnice, zapisnici)

c) politički i diplomatski tekstovi (deklaracije, povelje, protokoli, memorandumi, službena izvješća)

d) osobni administrativni tekstovi (životopisi, molbe, zahtjevi, prijave, osobni dokumenti, upitnici, ankete...)

– **dopis** – službena obavijest pošiljatelju (npr. poziv na suradnju)

– **zahtjev** (npr. za izdavanje osobnih dokumenata, za učlanjenje u neku ustanovu)

– p**rijava** (npr. na natječaj, upis u školu)

– **molba** (npr. za izostanak s nastave)

**MOLBA**

ime i prezime podnositelja molbe

adresa

kontakt

(može mjesto i vrijeme)

naslov i adresa primatelja

predmet molbe

– oslovljavanje

– tekst molbe

– zahvalnost i pozdrav

– potpis pošiljatelja

– mjesto i vrijeme pisanja

– privitak (popis priloženih dokumenata)

**ZAPISNIK**

– pisani zapis sa sastanka, sjednice ili skupa

– mora sadržavati:

1. naslov događaja, sjednice, skupa

2. datum i mjesto održavanja sastanka, vrijeme početka

3. popis ili broj nazočnih

4. tko je otvorio sastanak (tko vodi sastanak)

5. dnevni red

6. zabilješka o usvajanju dnevnoga reda

7. tijek sastanka – bilješke i zaključci o svakoj točki dnevnoga reda (Ad 1., Ad 2.)

(*ad* = lat. uz, piše se bez točke jer to nije kratica)

8. vrijeme završetka sastanka

9. potpisi zapisničara i voditelja skupa, odnosno odgovorne osobe

**AUTOBIOGRAFIJA**  ≠ **ŽIVOTOPIS**

– subjektivnost – objektivnost

– osobni dojmovi i razmišljanja – osobni podatci

– duže rečenice – kratko, jasno, istinito

– književnoumjetnički stil – administartivno-poslovni stil

**Zadaća**

**Napiši molbu Učiteljskom vijeću svoje škole za odobrenje osam dana izostanaka s nastave (razlozi: sudjelovanje na međunarodnom natjecanju, putovanje u inozemstvo radi sudjelovanja na vjenčanju rođaka ili nešto slično). Nastojte biti originalni, nemojte kopirati priloženu molbu ili molbu iz udžbenika.**

**Molba mora imati sve sastavne dijelove i mora biti pisana administrativno-poslovnim stilom i književnim/standardnim jezikom.**

**To je peta zadaća za bodove koju morate poslati najkasnije do utorka (23. lipnja) u 18 sati. Zadaća će biti vrednovana s dva boda i nakon toga bit će upisana ocjena iz svih pet domaćih zadaća.**

Na kraju vam prilažem i dva primjera tekstova pisanih administrativno-poslovnim stilom (zapisnik i

molbu). Možete pročitati i tekst u udžbeniku (97. - 101. str.).

Marko Markić

Perkovčeva 21

10 430 Samobor

Samobor,15. siječnja 2020.

Učiteljsko vijeće OŠ Bogumila Tonija Samobor, Perkovčeva 90

PREDMET: Molba za odobrenje izostanaka s nastave

Marku Markiću, učeniku 8. a

Poštovani!

Molim da odobrite učestale izostanke s nastave mom sinu Marku, učeniku 8. a razreda. Marko se ozbiljno bavi kartingom i u njemu postiže odlične rezultate. U razdoblju od veljače do lipnja održavaju se natjecanja (utrke) i treninzi za utrke u kojima Marko sudjeluje. Njih odrađuje izvan Hrvatske, točnije u Italiji, Francuskoj, Njemačkoj i Engleskoj. Marko će se truditi savladati propušteno nastavno gradivo. Nadam se da ćete Marku dozvoliti odlaske na natjecanja i treninge. Zahvaljujem na razumijevanju.

S poštovanjem

Vlasta Markić

Molbi prilažem:

1. rješenje Hrvatskoga olimpijskog odbora o kategorizaciji sportaša

2. kalendar utrka i testiranja na kojima Marko sudjeluje.

**ZAPISNIK**

s trećega roditeljskoga sastanka razrednog odjela 8.a

održanoga 19. ožujka 2020. u 18:30 sati

Nazočna: 22 roditelja.

Odsutno: pet roditelja.

Sastanak vodi razrednica Vlatka Bišćan.

Dnevni red:

1. Informacije o aktivnostima do kraja školske godine

2. Radionica: *Odgojni stilovi*

3. Razno

Dnevni je red usvojen.

Ad 1. Na početku roditeljskoga sastanka razrednica je obavijestila roditelje o aktivnostima do kraja školske godine (terenska nastava u Zagreb – mjuzikl *Jalta, Jalta* u ZGK *Komedija,* terenska nastava u Rijeku u lipnju). Podsjetila je roditelje na trajanje predstojećih proljetnih praznika. Roditelji su upoznati s uspjesima učenika na županijskim natjecanjima.

Ad 2. Održana je radionica na temu odgojnih stilova. Razrednica je objasnila roditeljima što će i kako raditi. Roditelji su se podijelili u četiri skupine, svaka je skupina proučavala jedan odgojni stil i predstavila ga na plakatima. Predstavnik svake skupine prezentirao je ostalim roditeljima odgojni stil koji su proučavali. Na kraju su roditelji ispunili anketni listić *Moj roditeljski stil*. Većina roditelja bila je zadovoljna dobivenim rezultatima.

Ad 3. Razrednica je s roditeljima dogovorila novi susret u mjesecu svibnju.

Sastanak je završio u 20:00 sati.

Samobor, 19. ožujka 2020.

Razrednica

Vlatka Bišćan, prof.